b'\n_START_ARTICLE_\nBagdadin veijari\n_START_SECTION_\nJuoni\n_START_PARAGRAPH_\nTaskuvaras Karim rakastuu Bagdadin sulttaanin tytt\xc3\xa4reen Aminaan, jota tavoittelee my\xc3\xb6s ilke\xc3\xa4 prinssi Osman. Prinssi antaa tyt\xc3\xb6lle lemmenjuomaa, joka saa t\xc3\xa4m\xc3\xa4n sairastumaan vakavasti. Vanha taikuri selitt\xc3\xa4\xc3\xa4 Karimille, ett\xc3\xa4 Aminan voi parantaa vain Seitsem\xc3\xa4n portin takana kasvava sininen ruusu. Karim l\xc3\xa4htee etsim\xc3\xa4\xc3\xa4n kukkaa kokien lukuisia seikkailuja. H\xc3\xa4nen palatessaan Osman on ottanut Aminan vangikseen, mutta taikurin avulla Karim onnistuu ly\xc3\xb6m\xc3\xa4\xc3\xa4n prinssin joukot. Sininen ruusu tuhoutuu taistelussa, mutta Karim antaa Aminalle valkoisen, joka muuttuu siniseksi rakkauden voimasta. Amina paranee ja kiitollinen sulttaani tekee Karimista Bagdadin uuden hallitsijan.\n_START_SECTION_\nTuotanto ja kritiikki\n_START_PARAGRAPH_\nElokuva on j\xc3\xa4rjestyksess\xc3\xa4 kolmas saman it\xc3\xa4maisen tarinan filmatisoinneista. Sen edelt\xc3\xa4ji\xc3\xa4 ovat Raoul Walshin vuonna 1924 ohjaama ja Douglas Fairbanksin t\xc3\xa4hditt\xc3\xa4m\xc3\xa4 mykk\xc3\xa4elokuvan klassikko Bagdadin varas sek\xc3\xa4 Alexander Kordan vuonna 1940 tuottama samanniminen v\xc3\xa4rielokuva, jotka yh\xc3\xa4 tunnetaan fantasiaelokuvan klassikkoina._NEWLINE_Bagdadin veijari on kuvattu CinemaScope-laajakangastekniikalla Eastmancolor-v\xc3\xa4reiss\xc3\xa4 Titanuksen studiolla Roomassa sek\xc3\xa4 Saharan er\xc3\xa4maan reunalla Tunisian Kairouanissa. Se on Herkules-elokuvillaan maailmanmaineeseen nousseen Steve Reevesin toinen elokuva yhdysvaltalaiselle tuottajalle Joseph E. Levinelle edellisen\xc3\xa4 vuonna ilmestyneen Merirosvo Morganin j\xc3\xa4lkeen. Reevesille maksettiin p\xc3\xa4\xc3\xa4osan esitt\xc3\xa4misest\xc3\xa4 aikanaan huomattava 200\xc2\xa0000 dollarin korvaus, ja h\xc3\xa4n onnistui Levinin vastustelusta huolimatta saamaan edellisest\xc3\xa4 elokuvastaan ylim\xc3\xa4\xc3\xa4r\xc3\xa4isen 50\xc2\xa0000 dollarin palkkion sen p\xc3\xa4\xc3\xa4sylipputulojen ylitetty\xc3\xa4 kahden miljoonan rajan. Bagdadin veijarin amerikkalaiseksi ohjaajaksi palkattiin kokenut Arthur Lubin, joka oli tehnyt Hollywoodin pukudraamoja kuten Ali Baba ja 40 rosvoa (1944) sek\xc3\xa4 aiemmin ty\xc3\xb6skennellyt my\xc3\xb6s Italiassa._NEWLINE_Kuvaajana toimi, kuten Reevesin edellisess\xc3\xa4kin elokuvassa, maineikas Tonino Delli Colli, ja erikoistehosteista vastasi jo edellisen Bagdadin varkaan tekemiseen osallistunut brittil\xc3\xa4inen Thomas Howard. Tehosteiden laatimiseen ja kuvauksiin osallistui my\xc3\xb6s my\xc3\xb6hemmin kauhuelokuvien ohjaajana tunnettu Mario Bava, joka oli kuvannut Reevesin Herkules-elokuvat. Pompeijin viimeisten p\xc3\xa4ivien kuvauksissa olkap\xc3\xa4\xc3\xa4ns\xc3\xa4 vahingoittaneen Reevesin sijaisn\xc3\xa4yttelij\xc3\xa4n\xc3\xa4 ty\xc3\xb6skenteli Sergio Ciani, josta my\xc3\xb6hemmin tuli yksi peplum-elokuvien t\xc3\xa4hdist\xc3\xa4._NEWLINE_Vaikka Bagdadin veijari ei yll\xc3\xa4k\xc3\xa4\xc3\xa4n edelt\xc3\xa4jiens\xc3\xa4 tasolle, se on silti v\xc3\xa4rik\xc3\xa4s ja vieh\xc3\xa4tt\xc3\xa4v\xc3\xa4 fantasiaseikkailu, jota pidet\xc3\xa4\xc3\xa4n yhten\xc3\xa4 Reevesin parhaista elokuvista. Sen erikoistehosteet ovat l\xc3\xa4hes vertaansa vailla italialaisen elokuvan historiassa. Niihin kuuluvat muun muassa lonkeromaiset el\xc3\xa4v\xc3\xa4t puut, n\xc3\xa4kym\xc3\xa4tt\xc3\xb6m\xc3\xa4ksi tekev\xc3\xa4 viitta, siivek\xc3\xa4s hevonen, munap\xc3\xa4iset miekkamiehet ja Karimin kaksoisolentojen armeija. Elokuvan ansioita ovat my\xc3\xb6s Reevesin karismaattinen n\xc3\xa4yttelij\xc3\xa4suoritus, Flavio Mogherinin komea ja yksityiskohtainen lavastus, Filippo Sanjustin upeat it\xc3\xa4maiset puvut sek\xc3\xa4 Carlo Rustichellin kaunis ja hienostunut musiikki. Sen suurin puute on k\xc3\xa4sikirjoitus, joka koostuu uudelleen l\xc3\xa4mmitetyist\xc3\xa4 peplum-elokuvien mielikuvitusaineksista.\n_START_SECTION_\nVersiot ja vastaanotto\n_START_PARAGRAPH_\nElokuvan leikkaajaksi mainitaan Gene Ruggiero, joka todenn\xc3\xa4k\xc3\xb6isesti on kuitenkin leikannut vain eurooppalaista kymmenen minuuttia lyhyemm\xc3\xa4n amerikkalaisen version. Ensimm\xc3\xa4isten mainosjulisteiden lupaamaa \xe2\x80\x9dj\xc3\xa4ttim\xc3\xa4ist\xc3\xa4 tappajarapua\xe2\x80\x9d ei l\xc3\xb6ydy kummastakaan versiosta, joten ilmeisesti siit\xc3\xa4 luovuttiin jo tuotantovaiheessa._NEWLINE_Bagdadin veijari ker\xc3\xa4si Italiassa reilut 600 miljoonan liiran p\xc3\xa4\xc3\xa4sylipputulot, mik\xc3\xa4 oli vain hieman enemm\xc3\xa4n kuin Reevesin edellisell\xc3\xa4 elokuvalla. Sen ulkomaiset tuotot olivat kuitenkin huomattavasti suuremmat erityisesti lastenn\xc3\xa4yt\xc3\xb6sten ansiosta. Yhdysvalloissa levitysyhti\xc3\xb6 Metro-Goldwyn-Mayer j\xc3\xa4rjesti suuren mainoskampanjan, johon liittyi my\xc3\xb6s sarjakuvalehti sek\xc3\xa4 kioskikirja, jolla ei ole paljoakaan tekemist\xc3\xa4 elokuvan juonen kanssa.'